РЕПУБЛИКА СРБИЈА

НАРОДНА СКУПШТИНА

Одбор за права детета

23 Број: 06-2/228-18

11. октобар 2018. године

Б е о г р а д

З А П И С Н И К

ЧЕТВРТЕ СЕДНИЦЕ ОДБОРА ЗА ПРАВА ДЕТЕТА

ОДРЖАНЕ 9. ОКТОБРА 2018. ГОДИНЕ

Седница је почела у 11,10 часова.

Седници су присуствовали чланови Одбора: Нада Лазић, заменик председника Одбора Ђорђе Милићевић, потпредседник Народне скупштине Гордана Чомић, потпредседник Народне скупштине Миланка Јевтовић Вукојичић, председник Одбора за рад, социјална питања, друштвену укљученост и смањење сиромаштва, Јелена Мијатовић, Сандра Божић, Ана Караџић, Милена Ћорилић, др Данијела Стојадиновић, Марија Јевђић, Наташа Михаиловић Вацић, др Санда Рашковић Ивић, Марко Ђуришић и Татјана Мацура.

Седници Одбора је присуствовао заменик одсутног члана Одбора др Радослав Јовић (Дубравка Филиповски, члан).

Седници Одбора нису присуствовали Маја Гојковић, председник Одбора, Верољуб Арсић, Вјерица Радета и проф. др Владимир Маринковић, потпредседници Народне скупштине, као ни следећи чланови Одбора Наташа Сп. Јовановић, Елвира Ковач, проф. др Драгољуб Мићуновић, Срђан Ного, Наташа Мићић, нити њихови заменици.

Седници је присуствовала Тамара Скроза, новинар и подносилац иницијативе „Наше дете – наша одлука“ – Предлог за измену и допуну Породичног закона.

На предлог председника Одбора, једногласно (15 „за“) је усвојен следећи:

Д н е в н и р е д

1. Информисање Одбора о иницијативи „Наше дете - наша одлука“ – Предлог за измену и допуну Породичног закона.

Пре преласка на рад по утврђеном дневном реду, Одбор је једногласно (15 „за“) и без примедби усвојио записник Прве седнице Одбора, одржане 14. јула 2016. године. Одбор је већином гласова (14 „за“, један није гласао) и без примедби усвојио записник Друге седнице Одбора, одржане 29. марта 2018. године. Такође, Одбор је већином гласова (14 „за“, један није гласао) и без примедби усвојио записник Треће седнице Одбора, одржане 8. маја 2018. године.

**Прва тачка дневног реда – Информисање Одбора о иницијативи „Наше дете - наша одлука“ – Предлог за измену и допуну Породичног закона**

Пре преласка на рад по дневном реду председавајући седнице Нада Лазић, заменик председника Одбора је обавестила присутне да је председнику Народне скупштине и председнику Одбора за права детета, достављена иницијатива „Наше дете – наша одлука“ – Предлог за измену и допуну Породичног закона, коју је поднела госпођа Тамара Скроза.

Подсетила је да је члановима односно заменицима чланова Одбора достављенa иницијатива, односно материјал за тачку дневног реда путем електронске поште (3. октобра 2018. године) и у штампаном облику (3. октобра 2018. године) подељен по посланичким групама, и да су имали прилике да се са садржином материјала за седницу благовремено упознају.

Уводно представљање иницијативе поднела је Тамара Скроза, новинар и подносилац иницијативе Наше дете - наша одлука“ – Предлог за измену и допуну Породичног закона. На почетку се захвалила Одбору на указаној прилици да представи иницијативу и подестила да према важећем Породичном закону, о старатељима детета које је остало без родитеља или најближе сродника, одлучује Центар за социјални рад, као и то да се деца смештају, у том случају, у хранитељске породице или у домове за незбринуту децу. С тим у вези, указала је да према важећем Породичном закону, као и Грађанском законику, не постоји могућност да родитељ за живота изнесе своје мишљење о потенцијалним старатељима своје деце. Наиме, истакла је да поднета иницијатива подразумева право родитеља да дају мишљење о потенцијалним старатељима деце, које не би било обавезујуће, уз оцену да би центрима за социјални рад, на тај начин, био понуђен још један могући избор за смештај детета, односно центрима за социјални рад не би било ускраћено право и обавеза да доносе коначну одлуку о судбини деце.

У дискусији су учествовали чланови Одбора: Нада Лазић, др Санда Рашковић Ивић, Татјана Мацура, Марко Ђуришић, Миланка Јевтовић Вукојичић, као и Тамара Скроза.

Током дискусије чланови Одбора су поздравили поднету иницијативу и схватили је као информисање Одбора о тешкоћама које су родитељи, у сарадњи са удружењима, препознали у Породином закону, а у циљу заштитите најбољег интереса детета. С друге стране, у дискусији је било и мишљења да би евентуално Одбор односно народни посланик могао да предложи измене и допуне Породичног закона на основу поднете иницијативе које би се нашле на некој од наредних седница Народне скупштине, уз предходно прибављено стручно мишљење, обављене консултације и испоштована процедура предвиђена Пословником Народне скупштине. Такође, било је и речи о организовању јавног слушања поводом поднете иницијативе, надовезујући се на пословничке одредбе које регулишу јавна слушања.

На крају дискусије, председавајући седнице Нада Лазић, заменик председника Одбора је подсетила на одредбе члана 150. и члана 151. Пословника Народне скупштине који регулишу поступак за доношење закона и затим се испред Одбора захвалила Тамари Скроза што је информисала и упознала Одбор са иницијативом Наше дете - наша одлука“ – Предлог за измену и допуну Породичног закона. Истакла је да Одбор подржава сваку добронамерну иницијативу која је усмерена ка побољшању

законских оквира која се односе на старатељство и тиме доприносе доношењу одлука које су у најбољем интересу детета, уз уважавање мишљења односно изјаве воље родитеља. Наиме, уважавајући права детета да слободно изразе своје мишљење, по питањима која се тичу њиховог живота, поздравила је и остваривање права родитеља да изразе своје мишљење и учествују у доношењу одлука које се тичу будућности њихове деце.

Седница је завршена у 11,45 часова.

**Саставни део овог записника чини препис обрађеног тонског снимка, вођен на седници Одбора.**

СЕКРЕТАР ОДБОРА ЗАМЕНИК ПРЕДСЕДНИК ОДБОРА

Јелена Ђорић Нада Лазић